ΓΡΑΠΤΗ ΕΡΩΤΗΣΗ E-2063/98

υποβολή: Anne André-Léonard (ELDR) προς την Επιτροπή

(7 Ιουλίου 1998)

Θέμα: Το ευρώ και τα γραμματόσημα στην Ανδόρρα, τον Άγιο Μαρίνο και την Πόλη του Βατικανού

Από την 1 Ιουνίου 2002, το ευρώ θα αποτελεί το ενιαίο νόμισμα των κρατών της Ευρωπαϊκής Ένωσης και των εντασσομένων σ' αυτήν. Η Ανδόρρα, ο Άγιος Μαρίνος και η Πόλη του Βατικανού δεν ανήκουν στην Ευρωπαϊκή Ένωση.

Παρόλο που τα γραμματόσημα τους αναγράφουν την ονομαστική τους αξία σε νομίσμα μετατρέψιμο σε ευρώ, μπορεί να αναφέρει η Επιτροπή εάν τα κρατίδια αυτά θα έχουν το δικαίωμα να εκδίδουν τα γραμματόσημά τους σε ευρώ;

Στη συγκεκριμένη περίπτωση της Ανδόρρα, ποιά ταχυδρομική αρχή θα τα εκδίδει;

Άραγε όλα τα γραμματόσημα σε ευρώ θα ισχύουν σε όλα τα κράτη της Ευρωπαϊκής Ένωσης, και εάν όχι, γιατί;

Παραδείγματος χάριν, γραμματόσημο που έχει εκδοθεί στη Γαλλία θα ισχύει στη Φινλανδία, γραμματόσημο που έχει εκδοθεί στην Ιταλία θα ισχύει στην Πορτογαλία, κλπ...;

Μπορεί η Επιτροπή να μας διαφωτίσει σχετικά με τα ζητήματα αυτά που ελάχιστα έχουν θιγεί μέχρι σήμερα;

Απάντηση του κ. de Silguy εξ ονόματος της Επιτροπής

(21 Σεπτεμβρίου 1998)

Από την 1η Ιανουαρίου 1999 το ευρώ θα αποτελεί το νόμισμα 11 κρατών μελών της Κοινότητας. Η εισαγωγή των χαρτονομισμάτων και κερμάτων σε ευρώ θα αρχίσει την 1η Ιανουαρίου 2002. Οι εθνικές ταχυδρομικές υπηρεσίες έχουν αποφασίσει τη στρατηγική τους για τη μετάβαση στο ευρώ, αλλά είναι πιθανό ότι θα ξεκινήσουν τη διαδικασία αυτή αρκετά πριν από το 2002. Η μετάβαση στο ευρώ αφορά σχεδόν όλες τις πτυχές των δραστηριοτήτων τους, περιλαμβανομένης της έκδοσης γραμματοσήμων σε ευρώ. Ωστόσο, η περισσότερο ορατή αλλαγή θα είναι η αλλαγή της ονομαστικής αξίας των γραμματοσήμων από το εθνικό νόμισμα σε ευρώ.

Κάθε εθνική ταχυδρομική αρχή εκδίδει τα γραμματόσημά της, που αντιπροσωπεύουν μία προπληρωμένη υπηρεσία για την παράδοση επιστολών και δεμάτων. Τα γραμματόσημα που εκδίδονται σε ένα κράτος μέλος περιλαμβάνουν το τέλος για την παροχή ταχυδρομικών υπηρεσιών σε άλλα κράτη μέλη. Σύμφωνα με τους κανόνες της Παγκόσμιας Ταχυδρομικής Ένωσης (UPU) στην οποία συμμετέχουν σχεδόν όλες οι χώρες του κόσμου, τα γράμματα και τα δέματα για τα οποία έχουν καταβληθεί τα ταχυδρομικά τέλη σε μία χώρα θα μεταφέρονται και θα παραδίδονται σε άλλες. Έτσι, καμία ταχυδρομική αρχή δεν δέχεται την προπληρωμή των υπηρεσιών της μέσω της έκδοσης γραμματοσήμων σε άλλη χώρα. Αυτό γίνεται για λόγους που δεν συνδέονται με το νόμισμα στο οποίο εκδίδονται τα γραμματόσημα. Για να εντοπίζονται οι ταχυδρομικές υπηρεσίες που έχουν πληρωθεί, οι κανόνες του UPU απαιτούν ότι κάθε χώρα θα πρέπει να αναγράφει το όνομά της στα γραμματόσημα που εκδίδει (με την ιστορική εξαίρεση του Ηνωμένου Βασιλείου). Έτσι, ακόμη και αν χώρες με το ίδιο νόμισμα εκδίδουν γραμματόσημα, δεν υπάρχει κίνδυνος σύγχυσης, ή παράνομης χρήσης σε άλλες χώρες, αφού κάθε γραμματόσημο θα φέρει το όνομα της χώρας που το εκδίδει. Η εισαγωγή του ευρώ δεν θα μεταβάλλει τις υπάρχουσες διεθνείς ταχυδρομικές συμφωνίες κατά κανένα τρόπο. Ωστόσο, το ευρώ θα επιφέρει υψηλότερο βαθμό διαφάνειας στις τιμές για πολλές διασυνοριακές υπηρεσίες.

Η Κοινότητα δεν μπορεί καταρχάς να εμποδίσει τη χρήση του ευρώ σε τρίτες χώρες. Αν ορισμένοι συναλλασσόμενοι σε τρίτες χώρες επιθυμούν να συνάψουν συμβάσεις σε ευρώ, εφόσον το επιτρέπει η νομοθεσία τους, είναι ελεύθεροι να το κάνουν. Το ίδιο σκεπτικό ισχύει και για τις υπηρεσίες: αν οι αρχές της Ανδόρας, του Μονακό, του Σαν Μαρίνο, της πόλης του Βατικανού ή οποιασδήποτε τρίτης χώρας επιθυμούν να καθορίσουν τις τιμές τους σε ευρώ (και ιδιαίτερα αν οι ταχυδρομικές υπηρεσίες επιθυμούν να εκδώσουν γραμματόσημα σε ευρώ - είναι ελεύθερες να το κάνουν).